Ezzellente purpuradu

Ezzellente purpuradu
de su Re de alta gloria,
dadenos vera vittoria
Giuann’apostolu sagradu.

Bos desit su Zebedeu
primos donos de natura
e i sos donos de s’altura
prodigu bos desit Deu,
cun zeleste riccu arreu
s’anima bos hat dotadu.

D’illustre zente naschidu
cun Gesùs apparentadu,
da ogni legge illustradu,
da ogni grassia assistidu
bos hat Cristos elegidu
pro su sou apostoladu.

Sa divina vocassione
tantu prontu esecutestis
chi babb’e rezzas lassestis
cun forte resolussione,
in aras de divossione
pro holocaustu cunsagradu.

Elevadu a s’eminenzia
de s’apostolicu gradu
sas virtudes hant rajadu
cun ermosa cumpetenzia
ca s’increada sapienzia
lughes bos hat ministradu.

Ind’ogni attu ispessiale
chi su Segnore operesit
a bois sempre portesit
pro testimonzu legale,
ch’est argumentu cabale
de donu meda elevadu.

In cudd’ultimu cumbidu
cumpendiu de sacramentos
pasmados tot’e attentos
chelu e terra bos hant bidu
subra su pettus dormidu
de su Segnore humanadu.

O cantas lughes hapestis
in cuddu suave recreu!
Cantas da s’eternu Deu
illustrassiones rezzestis!
Una olta chi dormestis
bos servit Gesùs de stradu.

Sagrada aquila lezera
tant’altament’hat boladu
chi hat sas pinnas impleadu
ind’ogni zeleste isfera
cominzende sa carrera
dae s’esser increadu.

S’Evangeliu cumponzestis
contra sos Ebionitas
e de lughes infinitas
in prinzipiu lu estestis,
s’Apocalissi iscriestis
sende in Patmos relegadu.

Segretariu e coronista
de s’eterna Magestade,
virgine in sa castidade,
martire et evangelista,
aquila de acuta vista
ch’in Chelu nidu hat formadu.

Dadenos vera vittoria
Giuann’apostolu sagradu.